Egy kép alá
Ez a kis lány ugy-e csinos kis lány?
Nem franczia, nem is egész talján,
Hamis szemét túl a vízrűl kapta,
Szíve meleg, mint az olasz napja.

Kéklő szeme elvándorol messze,
Hol az éggel a hab forrad össze,
Megy le a nap — de ég már egy csillag,
Alkonyatban hó vitorla villog.

Eloltotta a napot a tenger —
A lány szíve most gyúl szerelemmel.
Kicsiny napot, nagy tenger ha oltja,
Nagy szerelmet egy kis csók csak szítja.

Holdfényben rezg a vadszőlő levél,
A hű legény édes dolgot beszél. —
Pirul a lány — s bár éjj kezd is lenni,
Vállára dől, hogy ne lássa senki! —

versek